De eigentliche Gschicht fu de Soizbuaga Exulantn faungt owa eascht in da Zeid nochn 30jarign Griag au. Im Westfelischn Fridn fu 1648 is des Cuius regio, eius religio nu amoi neich festgschrim woan und desmoi woitn de katholischn Heaschoftn ned neta eana Laund auf da Owaflech katholisch mocha, sondan a de hoamlichn Protestantn aussa suacha. 1650 hod da Kaisa Ferdinand III. agschoft, das ole seine Untatanen in Estareich katholisch sei soin und a jeda Evangelischa gschdroft wiad. 1652 hod a daun des fest gschriwan Recht aigfoadat und ausgem, das a jeda dea ned katholisch is, entweda katholisch wean muas oda si zaumboka kau und foat muas. Auf des aufi hods de easchde grosse Wön fu Exulantn gem. Zwischn 1652 und 1654 san aso ole Leit de ois evangelisch aufgfoin han fadrim woan, hauptsechli ausn owaestareichischn Landl, aus Linz, Efading, Wös und Feklabruk, owa a aus'n niadaestareichischn Woidfiadl.